
Rammeavtale mellom Norad og Miljøvernforvaltningen

1 Generelle bestemmelser

1.1 Bakgrunn

Rammeavtalen regulerer samarbeidet mellom Direktoratet for utviklingssamarbeid (heretter kalt Norad) og miljøvernforvaltningen, og er inngått for å bringe fagkompetansen i miljøvernforvaltningen inn i et samspill med det utviklingsfaglige arbeid i Norad, Utenriksdepartementet (heretter kalt UD) og ambassadene. 

Avtalen bygger på tidligere etablert samarbeid, nedfelt bl.a. i rapporten ”Organisering og bruk av norsk miljøkompetanse i bistanden”, godkjent av Utviklingsministeren og Miljøvernministeren  i møte 03.12.1998.

Denne avtalen erstatter tidligere separate rammeavtaler mellom  Statens forurensningstilsyn (heretter kalt SFT), Direktoratet for naturforvaltning (heretter kalt DN), Riksantikvaren (heretter kalt RA), og Statens Kartverk (heretter kalt SK) og Norad.

1.2 Målsetting

Formålet  med avtalen er å gi bistandsforvaltningen tilgang på miljøvernforvaltningens miljøfaglige og forvaltningsmessige kompetanse samt deres erfaringer fra samarbeid med utviklingsland. Avtalen vil bidra til blant annet:

· å styrke og kvalitetssikre norsk utviklingssamarbeid på miljøområdet. Det vises i denne sammenheng spesielt til St.meld. nr. 35 (2003-2004) Felles kamp mot fattigdom, Innst.S.nr.93 (2004-2005) fra Utenrikskomiteen og Stortingets behandling av disse. 

· operasjonalisering og gjennomføring av UDs reviderte handlingsplan for miljørettet utviklingssamarbeid, og UDs strategi for kultur og idrettssamarbeid med land i sør. 

· en bedre kobling mellom norsk utviklingssamarbeid og oppfølging av internasjonale forpliktelser på miljøområdet, bl. a. gjennom de internasjonale miljøkonvensjonene  
· å sikre best mulig utnyttelse av norsk miljøfaglig kompetanse i utviklingssamarbeidet, og

· å sikre en miljøfaglig beredskap som kan gi innspill til analyser og grunnlagsarbeid for strategier og veivalg når det gjelder miljødimensjonen i utviklingsarbeidet.

1.3 Avtalepartnere og organisering av arbeidet

Norad og miljøverndirektoratene (DN, RA, SFT og SK) er avtaleparter og omtales som ”miljøverndirektoratene”. Annen miljøvernkompetanse som for eksempel Miljøverndepartementet som planmyndighet og  Norsk Polarinstitutt vil også kunne trekkes på etter samtykke fra de respektive virksomheter.  

SFT er ved avtaleinngåelse utpekt til koordinator/sekretariat for avtalen.  

1.4 Avtalens omfang

Avtalen fastsetter generelle rammer, forpliktelser og fremgangsmåter for samarbeidet mellom Norad og Miljøverndirektoratene.

Planer, rapporter og finansielle ressurser for samarbeidet avtales i de Årlige Møtene mellom Norad og Miljøverndirektoratene (se Kap.3 under). Den direkte kontakten mellom Norad og det enkelte direktorat om faglige spørsmål forutsettes opprettholdt og videreutviklet. 

SFT v/sekretariatet fastsetter selv sine interne, administrative rutiner for drift av avtalen.

Den etablerte utvekslings- og hospiteringsordningen mellom Miljødirektoratene og Norad vil bli videreført og regulert i egne avtaler mellom Norad og det enkelte miljøverndirektorat i hvert tilfelle.
Institusjonssamarbeid mellom miljøverndirektoratene og institusjoner i mottakerland omfattes ikke av avtalen, men det skal rapporteres om slikt samarbeid til årlig møte. Etablering av kontakt og forberedelser til institusjonssamarbeid kan dekkes av denne avtalen. SFT v/sekretariatet skal være orientert om forberedelser til institusjonssamarbeid og iverksatte samarbeid.

Aktiviteter som det påligger miljøverndirektoratene å utføre i statsforvaltningen er ikke dekket av denne avtalen.

1.5 Avtaleforpliktelser

1.5.1 Forpliktelser for Miljøverndirektoratene

Miljøverndirektoratene forplikter seg under denne avtalen til å stille best mulig kvalifisert ekspertise til rådighet for Norad og UD/ambassadene.  Dersom miljøverndirektoratene finner det nødvendig å leie inn ekspertise utenfor institusjonen skal dette forhåndsavtales skriftlig med Norad hvis utgiftene tenkes belastet Norad.  Kopi av inngått avtale skal oversendes Norad til informasjon.
Det forutsettes at miljøverndirektoratene informerer, samarbeider med, og foretar nødvendig arbeidsdeling i forhold til andre relevante fagsentre. Det enkelte miljøverndirektorat skal innen en måned etter kontraktsinngåelse utpeke en koordinator, som vil ha hovedansvaret for miljøverndirektoratets faglige kontakt overfor Norad og kontakt med SFT som sekretariat.

1.5.2 Forpliktelser for Norad

Norad skal søke å utnytte best mulig den fagkompetanse som finnes i miljøverndirektoratene, og i størst mulig grad bidra til kontinuitet, langsiktighet og forutsigbarhet i samarbeidet. Oppdrag som inngår i årsprogrammet for denne avtalen kanaliseres via Norad. 

Norad skal orientere bredt om rammeavtalen og norsk miljøkompetanse internt og i forhold til UD og ambassadene. Norad skal  samarbeid med miljøverndirektoratene og enkelte viktige ambassader i informasjonsarbeidet. 

Norad skal utpeke en hovedkontakt som har ansvaret for samarbeidet med  avtalens sekretariat og en fagkontakt for hver av miljøverndirektoratene. Disse skal oppnevnes innen en måned etter kontraktsinngåelse.
2 Fagtematiske områder

2.1 Miljøfaglig ramme

Det enkelte miljøverndirektorat avtalen omfatter skal stille til rådighet for Norad og UD/ambassadene fagkompetanse innenfor de fagområder og arbeidsfelt vedkommende institusjon er direkte ansvarlige for, eller på annen måte har en sentral rolle i tilknytning til, i den norske statsforvaltningen. For nærmere detaljer om de enkelte institusjoners arbeidsfelter vises her til miljøverndirektoratenes respektive nettsteder. 
Norad, UD og ambassadene skal kunne benytte miljøverndirektoratene som rådgiver på direktoratenes områder, til løsing av konkrete oppgaver, og til å styrke egen kompetanse om miljø. 

Andre oppdrag kan avtales i det årlige møtet, etter skriftlig bestilling, eller i direkte dialog mellom Norad og det enkelte miljødirektorat.

Miljøverndirektoratene har en generell forpliktelse til å orientere Norad om viktige faglige endringer og prioriteringer når det gjelder samarbeidsområdene.  

2.2 Utviklingskompetanse

Det forutsettes at miljøverndirektoratene yter relevant miljøfaglig bistand som i tillegg til egen kompetanse, også innebærer kunnskap og innsikt i utviklingsfaglige spørsmål. Utviklingsfaglig kompetanse inkluderer i denne sammenheng bl.a.:

· kunnskap om norsk utviklingspolitikk og utviklingsforvaltning

· relevant landkunnskap

· innsikt i multilaterale miljøavtaler samt generelle utfordringer på miljøområdet i utviklingslandene og utviklingslandenes miljøforvaltning inkludert utviklingslandenes egne miljøstrategier og handlingsplaner 
· innsikt i ulike utviklingsprosesser og utviklingssamarbeidets rolle i disse

· forståelse og åpenhet for de spesielle utfordringer som ligger i samarbeid med utviklingsland, så som sosiokulturelle, institusjonelle og økonomiske rammebetingelser

· oversikt over hvilke internasjonale organisasjoner, konvensjoner og forhandlingsprosesser som er relevant for utviklingssamarbeid 
2.3 Annen relevant kompetanse

Norad, UD og ambassadene skal søke å benytte miljøverndirektoratenes generelle forvaltningsmessige kompetanse.

Det forutsettes at personell miljøverndirektoratene stiller til disposisjon for Norad, har god skriftlig og muntlig framstillingsevne på norsk, engelsk og eventuelt andre relevante språk. 

3 Styring/planlegging, oppgaver og rapportering

3.1 Styring og planlegging 

Norad og miljøverndirektoratene avholder et felles årlig møte (heretter Årlig Møte). UD og MD inviteres som observatører til møtene. 
Formålet med Årlig møte er å diskutere felles strategiske utfordringer, å behandle miljøverndirektoratenes årsrapport fra foregående år, gjennomgå og vurdere oppfølging av rammeavtalen for foregående år samt å bli enige om årsprogram med økonomisk ramme for angjeldende år. Årlig møte skal ta opp eventuelle endringer, tillegg eller tvister som gjelder avtalen.

Årsprogrammet skal inneholde: 
· Oversikt over planlagte og forventede bestillingsoppdrag fra Norad, UD og ambassadene 
· Omfang av og innhold i miljøverndirektoratenes planer for kompetanseutvikling, både felles og for hvert enkelt miljøverndirektorat

· Oversikt over planlagt og forventet innsats knyttet til institusjonelt samarbeid skal vedlegges rapporten.

Årsprogrammet og de økonomiske rammene skal så langt det er mulig reflektere det totale samarbeidet mellom Miljøverndirektoratene og UD/Norad i angjeldende år. I årsprogrammet skal partene bli enige om rammene for aktivitetene (tidsforbruk, driftsutgifter, framdrift, ansvarlig enhet i UD/Norad). Programmet skal endelig godkjennes av Norad. Der det er aktuelt med tjenester som vil gå over flere år, skal årsprogrammet reflektere dette.

I forbindelse med Årlig møte skal Norad :

· Senest 1 mnd før Årlig møte avtale tidspunkt og sted for møtet

· Senest 1 uke før møtet sende ut endelig dagsorden og sakspapirer
· Godkjenne og oversende til SFT referat fra årlig møte og årsprogram senest  14 dager  etter mottatt utkast
I forbindelse med Årlig møte skal SFT v/sekretariatet :

· Oversende sammenstilt årsrapport fra foregående år (se punkt 3.3.1) til Norad. 

· Senest 14 dager før møtet oversende sammenstilt forslag til årsprogram, herunder om primæroppgaver, fra miljøverndirektoratene til Norad.
· Senest 14 dager før møtet oversende forslag fra miljøverndirektoratene om justerte timepriser for angjeldende år til Norad.
· Etter møtet skrive utkast til  referat og forslag til årsprogram og oversende til Norad til endelig godkjenning, senest 14 dager etter møtet
For å sikre en best mulig forberedelse til årlig møte, forutsettes god kontakt mellom SFT som sekretariat, miljøverndirektoratene og hovedkontakt og fagkontakter i Norad, blant annet gjennom egne planmøter mellom Norad og de enkelte miljødirektoratene. 

Miljøverndirektoratene og deres respektive fagkontakter i Norad kan også avtale separate møter for oppfølging av Årlig møte dersom dette er nødvendig.

3.1 Arbeidsoppgaver 

3.1.1 Bestillingsoppdrag

Bestillingsoppdrag initieres etter behov av Norad.  Slike oppdrag skal så langt det lar seg gjøre inkluderes i årsprogrammet (se punkt 3.1). Utover de oppgaver som er avtalt i årsprogrammet kan Norad bestille tjenester direkte fra miljøverndirektoratene. Oppbygging og vedlikehold av internasjonale nettverk for miljørettet utviklingssamarbeid inngår som bestillingsoppdrag. Hvis det i løpet av året oppstår situasjoner som vil medføre vesentlige avvik vedrørende innhold og omfang av årsprogrammet, skal eventuelle endringer avtales mellom partene. Partene skal holde hverandre løpende orientert om avvik.
Alle bestillinger fra Norad skal gå direkte til det enkelte direktorat som sender kopi til SFT v/sekretariatet. Bestillingen skal inneholde en oppdragsbeskrivelse med mandat, tidsfrister og budsjett. Bestillingen skal også presisere hvordan rapportering skal skje. 

3.1.2 Kompetanseutvikling
Miljøverndirektoratenes hovedoppgave er å sikre relevant kompetanse innenfor miljøområdet i et utviklingsperspektiv (se også punkt 2.1). For å kunne løse oppgaven på best mulig måte for Norad, UD/ambassadene og mottakerne er det nødvendig at miljøverndirektoratene gis rom innenfor rammeavtalen til å utvikle, vedlikeholde og informere om miljøverndirektoratenes bistandsfaglig kompetanse.  Dette vil kunne inkludere følgende:

· Oppbygging og vedlikehold av nødvendig kompetanse ihht.. punkt 2.2 ovenfor 

· Drive informasjonsarbeid rettet mot Norad, UD/ambassadene, eksisterende og potensielle samarbeidspartnere samt offentligheten nasjonalt og internasjonalt. Dette arbeidet inkluderer redaktørtjeneste og innhold for nettstedet http://environment.norad.no/
· Vedlikehold av miljødirektoratenes bistandsnettverk. Inntil 2 nasjonale  reiser for hver medarbeider årlig kan dekkes under avtalen. Utover dette godkjennes reiser i hvert enkelt  tilfelle.  
Kompetanseutviklingstiltak omfatter både fellestiltak og tiltak innen det enkelte miljøverndirektorat. 

Kompetanseutviklingstiltakenes  innhold og omfang avtales på årlig møte, og rapporteres årlig. Det skal normalt avsettes ca. 15% av totalt planlagt forbruk til kompetanseutvikling. Miljøverndirektoratene fordeler selv midlene seg i mellom.
I forbindelse med eventuelle reiser, møter med institusjoner etc. til land Norge har utviklingssamarbeid med, skal Norad og ambassaden i angjeldende land informeres. 

Miljøverndirektoratene skal utvikle og styrke sin kompetanse med hensyn til teoretisk og praktisk utviklingssamarbeid.

3.2 Rapportering 

3.2.1 Årlig rapportering

Senest 14 dager før årlig møte skal SFT v/sekretariatet oversende Norad en samlet årsrapport. Årsrapporten skal utarbeides etter en mal som partene er enige om. Årsrapporten vil ligge til grunn for diskusjoner og behandling på Årlig møte. UD og MD får årsrapporten til orientering.

Rapportering på enkeltoppdrag skal spesifiseres i bestillingen og skje i henhold til denne.

4 Økonomiske rammer

4.1 Generelt

Bestillingsoppdrag skal honoreres basert på avtalte rammer for oppdragene som gjelder personellets tidsbruk, utlegg (reiseutgifter etc.) og eventuelt kostnader forbundet med eksterne konsulenter.

4.2 Timerater

Miljøverndirektoratene og MD honoreres for utførte oppdrag basert på avtalte rammer for oppdragene, inkl. personellets tidsbruk. Timeraten er basert på selvkost pr. årsverk i den enkelte institusjon etter vedlagte mal (vedlegg 1 ). Timeraten kan variere mellom miljøverndirektoratene og avtales skriftlig hvert år i tilknytning til Årlig møte. 

4.3 Timeregistrering

Alt arbeid under denne avtalen skal registreres timevis på en slik måte at tidsbruken for hver enkelt oppgave eller hvert enkelt bestillingsoppdrag lett kan identifiseres. 

Feltarbeid utenfor Norge honoreres basert på 6 dagers arbeidsuke (42 timer) og den fastsatte timesats. I tillegg honoreres 2 reisedager á 7 timer pr interkontinentale tur/returreise.  Det betales ikke for overtid.
Utgifter ved tjenestereiser dekkes ifølge "Regulativ for reiser i utlandet på statens regning", evt. "Regulativ for reiser innenlands for statens regning". 

4.4 Betaling 

Utbetaling skjer normalt etterskuddsvis hvert halvår. Første og andre halvårsregning må være Norad v/hovedkontakt i hende innen henholdsvis 1. juli og 1. desember hvert år. Regningene skal inneholde den informasjon som er nødvendig for at Norad skal kunne identifisere oppgaver og bestillingsoppdrag med henvisning til årsprogrammer og/eller avtalte bestillinger.

Regnskapet er underlagt Riksrevisjonens kontroll, og honorar og reiseutgifter vil således bli utbetalt etter spesifisert regning attestert av miljøverndirektoratenes sekretariat. Bilag vedlegges ikke. Norad forbeholder seg retten til fullt innsyn i regnskapet.

4.5 Merverdiavgift

Norad dekker ikke merverdiavgift for tjenester under denne avtalen. Unntatt er oppdrag utført i Norge av  momspliktige ”underleverandører” (konsulenter).   
5 Ansvar

Det enkelte miljøverndirektorat har ansvar for at oppdragene under denne avtalen blir gjennomført i overensstemmelse med godkjent årsprogram og skriftlige bestillingsoppgaver, og at kvaliteten på resultatene tilfredsstiller de krav som det var rimelig å stille.

Norad kan ikke holdes ansvarlig, verken økonomisk eller på annen måte, for firmaer eller enkeltpersoner engasjert av miljøverndirektoratene.

6 Resultater og rettigheter

Norad skal ha opphavsretten til ethvert dokument utarbeidet under denne avtalen. Alle teknikker for sammenstilling av data, samt  utvikling av beregnings- og analysemetoder som måtte forekomme i oppdragene, er miljødirektoratenes eiendom.

Norad har full innsynsrett i alt grunnlagsmateriale som benyttes i forbindelse med oppdragene under avtalen, og kan fritt anvende alle teknikker og fremgangsmåter som dokumenteres i egen virksomhet.

Dersom ikke annet er avtalt står miljøverndirektoratene fritt til å publisere rapporter og vurderinger gjennomført under avtalen. Partene skal være enige om når offentligjøring skal finne sted. Rapporter som inngår i Norads eller UDs behandling av enkeltsaker skal ikke distribueres/offentliggjøres før saksbehandlingen er sluttført. Ved bruk av konklusjonene fra oppdrag, skal Norad nytte kildehenvisning. 
7 Taushetsplikt

Taushetsbestemmelsene i lov av 10. februar 1967, Lov om behandlingsmåten i forvaltningssaker, legges til grunn for informasjon miljøverndirektoratene får kjennskap til gjennom oppdrag i kraft av denne avtale. 
8 Endringer og tillegg til avtalen

Endringer eller tillegg til denne avtale skal behandles i Årlig møte, eller dersom dette ikke er hensiktsmessig avtales skriftlig mellom partene.

9 Tvister

Tvister i forbindelse med denne avtale skal behandles i Årlig møte, eller dersom dette ikke er hensiktsmessig søkes løst i ekstraordinære møter mellom partene. 

10 Lovvalg

Partenes rettigheter og plikter etter den inngåtte avtale bestemmes i sin helhet av norsk rett.

11 Avtalestart og avslutning

Denne avtale trer i kraft  01.01.06 og skal, under forutsetning av Stortingets årlige bevilgning, vare til en av partene eller begge sier opp avtalen. 

Avtalen kan sies opp av en av partene med 6 - seks - måneders skriftlig varsel.

----

Denne kontrakt er utferdiget i fem undertegnede eksemplarer. 

Oslo, 27.09. 2005

…………………………………….



……………………………………….

For Norad


For Statens forurensningstilsyn 


                                 -----------------------------------------

For Direktoratet for naturforvaltning
……………………………………….

For Riksantikvaren
……………………………………….

For Statens kartverk
